
Upang lalong maliwanagan ang ating paksa, isinaayos ko 
ang pira-pirasong halaw sa iba't ibang aklat na tinipon. ni 
Melencio T. Sabino at ipinalimbag noong 1955 na isang librong 
may pamagat na Karunungan ng Dios. Ang libro ay naglala- 
man ng sari-saring paniniwala, mga oraciones sa iba't ibang 
kaukulan, at mga kuwentong hango sa Biblia o Banal na Kasu- 
latan. Ang isang kuwento na ipinalalagay na apokripal ng mga 
Kristiano ay tungkol sa paglalang at paglikha. 


Bisa ng Salita 


Nang pasimula ang Dios ay salita, at ang salita ay sumasa- 
Dios, at ang salita ay Dios. Ang lahat ng mga bagay ay ginawa 
sa pamamagitan ng salita at alin man sa lahat nang ginawa 
ay hindi ginawa kung wala ang salita. Nasa salita ang buhay. 

Sa aking palagay, ito ang pinagbabasihan ng paniniwala 
tungkol sa bisa ng salita, palabra, o oracion. Ang oracion ay 
may potensiya na baguhin ang mga bagay na nangyayari at 
mangyayari. | 


Ang Pangalan ng Dios 


Ang pangalan ng Dios ay salita. May pangalang hayag at 
lihim ang Dios. May isang bagong pangalan at may isang pa- 
ngalang walang hanggan na hindi mapaparam. May pangalan 
ang Dios na lumikha ng langit at lupa, may pangalan ang Dios 
na makapangyarihan sa lahat, may pangalan ang Dios na 
kataas-taasan, at may pangalan ang Dios ng mga hukbo. May 
pangalang nakasulat sa noo ng dakilang Dios, may pangalang 
nakasulat sa kanyang mga mata, may pangalang nakasulat sa 
kanyang hita, at may pangalang nakasulat sa kanyang damit. 
Maraming pangalan ang Dios ayon sa kanyang mga ginawa. 

“Ang sinumang maka-alam ng aking lihim na pangalan ay 
magiging mapalad sa lupa at sa langit,” ang wika ng Dios. 
Ayon sa paniniwala ng Iglesia Watawat ng Lahi, ang pangalan 
ng Dios ay Jove Rex Al na kung isasalin sa Tagalog ay Jose 
Rizal, na ang ibig sabihin ay Dios, Hari ng Lahat. Subali't 
ito'y isang hayag na pangalan. Mas mabisa ang lihim na 
pangalan. | 

Paglalang at Paglikha 


Noong una ay walang makikitang anuman kundi pulos na 
liwanag. Ang liwanag ang tanging sumasaklaw at nakababalot 
sa lahat ng dako. Ang liwanag ang matatawag na Dios sapag- 
ka't walang Dios na matatawag maliban sa liwanag. 

- Inisip ng Dios na lalangin ang mundo. Pina-urong niya 
ang liwanag sa buong kapaligiran upang magkaroon ng lugar 
na paglalagyan ng kanyang mga lilikhain. Ang liwanag ay tu- 
mahan sa kaitaasan na walang katapusan at walang hanggan. 

Ang Dios na walang hanggan ay nakilala na Infinito Dios. 
Sa alapaap siya nagpapaligid-ligid. Paiba-iba ang kanyang ayos 
subali't ang tunay niyang anyo ay isang matang may pakpak 
na nakabalabal. Sa balabal ng dakilang Dios ay nakasulat ang 
kanyang kabanal-banalang pangalan. Ang sinomang maka-alam 
at makasambit nito ay hindi dadanas ng anomang hirap sa 
kabilang buhay. 


Gumamela Celis 


Inisip ng Dios na bago siya magsimula sa paglikha ng 
anomang bagay ay magkaroon siya ng isang kasangguni na 
makakatulong. Sa kanyang pag-iisip ay sumipot sa kanyang 
ulo ang limang titik na may sinag at nagniningning na anyo 
ng limang talulot. Ito'y naging isang mayuming bulaklak. Ang 
bulaklak na ito ang tinatawag na gumamela celis na ang ibig 
sabihin ay bulaklak ng langit at mundo. Ang limang titik na 
nabanggit ay dili iba't ang matamis na pangalang M-A-R-I-A 
na ang kahulugan ay kataastaasan. 

Sa pasimula, ang unang inihanda ng Dios sa kanyanë pag- 
likha ay ang dakong kailaliman. Ganito ang sabi ng Infinito 
Dios kay Bulaklak. “Ikaw muna ay aking iiwan. Bantayan mo 
ang kaban ng tipan. Huwag mong pangangahasang buksan. 
Kapag hindi mo sinunod ang aking bilin ay mananaog ka sa 
aking gagawing lupa at magpapakasakit upang tipunin ang 
mga sumabog at nangawalang virtud.” | 

Nang masabi ng Dios ang gayon ay nanaog na siya sa 
kailaliman upang ihanda ang isang malungkot na tahanan ng 
kanyang mga piling arkanghel na lilikhain. 

Nang makaalis na ang Dios ay binuksan ni Bulaklak ang 
nasabing kaban ng tipan sa hangad na makilala ang katotoha- 
nan. Nang mabuksan ang kaban ay biglang lumabas ang tatlong 
letrang “B” na may mga pakpak at nagsilipad. Ang tatlong 
titik na nabanggit ay ang Tres Virtudes na lubhang mahimala 
at makababalaghan. Biglang isinara ni Bulaklak ang kaban, 

subali't ang tatlong “B” ay nakalabas na at hindi na niya 
nakita. | 
Nang dumating ang Dios buhat sa kailaliman ang sabi kay 
Bulaklak ay ganito, “Ngayon ay matutupad sa iyo ang aking 
sinabi na mananaog ka sa lupa at magpapakasakit.” | 


Plano ng Paglalang 


Sinimulan ng Dios ang plano ng kanyang mga lilikhain: 
tubig, apoy, hangin, lupa, langit, mga kahoy at halaman, mga 
tao at mga hayop, araw, buwan at bituin, nguni't ang higit sa 
lahat ay ang mga banal na espirito na kakatulungin niya sa 
paglikha at paggawa. | 

Ipinakita ng Dios kay Bulaklak ang nasabing plano. Sinabi 
ni Bulaklak na tumpak at mabuti kung espiritual nguni't kai- 
Jlangang baguhin ang iba kung gagawing materyal. 

Ayon sa plano ng Dios ang malalaking kahoy at matataas 
ay malalaki rin ang bunga. Ang maliliit at mabababa ay ma- 
liliit ang bunga. Sinabi ni Bulaklak na kung ang mga kahoy 
na yaon ay ilalagay sa lupa, kailangang ang lalong malalaki 
at matatayog ang siyang dapat bigyan ng maliliit na bunga, at 
ang maliliit, mabababa, at gumagapang na halaman sa lupa 
ay siyang dapat bigyan ng malalaking bunga, sapagka't ang 
matatayog at malalaking kahoy ay sisilungan ng mga tao at 
hayop kung nadadarang sa init ng araw. Kung ang malalaking 
bunga ng kahoy ay mahinog at hindi makaya ng tangkay at 
malaglag sa taong nakasilong, maaaring mamatay o mapinsala 
ang tao. | 

At binago nga ng Dios ang kanyang ginawa. Ang malalaki 
at matatayog na kahoy ay siyang pinapagbunga ng maliliit at 
ang mga maliliit na halaman ay siyang pinapagbunga ng ma- 
lalaki, ayon sa payo ni Bulaklak. Nang nakahanda na ang lahat 
ay inisip ng Dios na likhain na ang kanyang kakatulungin. 


Ang Doce Pares 


Sa kanyang pag-iisip ay bigla siyang pinawisan sa kanang 
tagiliran. Sa paghaplos ng kanyang kanang pakpak ang mga 
butil ng pawis ay tumalsik. Ito'y naging labing-anim na espirito. 
Binigyan niya sila ng kani-kanilang tungkulin at kalagayan. 

Ang unang dalawa ay ang dalawang matanda na tumatahan 
sa litid ng lupa sa magkabilang panig sa labas ng mundo. Sila 
ang naghahawak sa araw at buwan. Nasa kanilang kapang- 
yarihan ang pagbibigay ng liwanag sa sangsinukob. | 

Ang sumusunod na anim ay ayaw tumanggap ng anomang. 
kaloob ng dakilang Dios. Nagpagala-gala na lamang sila sa 

labas ng mundo. Ang kanilang mga pangalan ay sina Elim, 
Borim, Morim, Bicairim, Persalutim, at Mitim. | 

Ang pitong sumusunod ay ang pitong kanunununuan sa 
labas ng mundo. Sila ang pitong arkanghel na hindi binyagan 
at ang kanilang mga pangalan ay Amaley, Alpacor, Amacor, 
Apalco, Alcom, Arago, at Azarago. Sila'y tagapag-alaga at 
bantay sa sangsinukob. Sila rin ang tagapamagitan sa Dios at 
sa tao. 

Ang isang espirito na tumalsik sa malayo ay tinawag na 
Luxbe] ng mga angheles o ilaw sa kalangitan. Ang kanyang 
pangalan ay Becca. Siya na nang dakong huli ay sumuway sa 
Dios kaya't tinawag siya na Lucifer — hari ng mga angheles 
ng kadiliman. | 

Inisip ng Dios na muling lumalang ng iba pang kakatu- 
lungin. Nang siya'y nag-iisip ay muli siyang pinawisan. Sa 
paghaplos ng kanyang kaliwang pakpak sa mga butil ng pawis, 
ito ay tumalsik at naging espirito. Ang lima sa walo ay siyang 
lumapit at bumati kay Kristo noong siya'y naka-bayubay sa 
Krus ng ika-tatlo ng hapon ng araw ng Viernes Santo. Hiniling 
ng lima na sila'y binyagan ni Kristo nguni't hindi nangyari 
ang kanilang kahilingan. Sa oras na yaon ay biglang pinanawan 
ng hininga ang dakilang Mananakop at Tagapagligtas kung 
kaya't hindi sila nabinyagan. Tinaglay din nila ang kanilang 
dating pangalan na Istac, Inatac, Isnatac, Tartaraw, at Sarapao. 

Ang huling tatlong espirito ay siyang naging Tatlong Per- 
sona. Sila ang binigyan ng Infinito Dios ng buong kapangyari- 
han sa paglikha at paggawa ng lahat ng bagay. Sa mata ng 
bawa't isa ay nakasulat ang isang titik na “M”. 

- Sa kabuuan ang mga egspiritong nilalang ng Infinito Dios 
ay tinaguriang Doce Pares. 


Kapangyarihan ng Tatlong Persona 


Bago pasimulan ang paglalang, ang Tatlong Persona ay 
naupo sa tatlong magkakatungkong bato na kung tawagin ay 
Piedra Mental, Piedra Crisol, at Piedra Amor na kung liliwa- 
nagin ay bait, ala-ala, at loob. Sa ibabaw ng bawa't bato ay 
may tig-iisang salitang nakasulat na Ardam, Aradam, at Adra- 
dam. Ang tatlong salitang ito ay siyang tunay na pangalan ng 
Tatlong Persona. Ang mga pangalang ito ay dapat na ilihim 
at hindi dapat banggitin kung hindi karapat-dapat. 

Sa kanilang pag-kakaupo ay nakatanaw sila ng tatlong 
liwanag na tumataas na nagbubuhat sa kailaliman. Nagtaka 
ang tatlo sa hiwagang nakita. Sa bawa't isa sa kanila ay may 

tigatlong salitang tumapat: Seliam Talugom Magugam, Sumi- 
tam Tucsam Meeliam, at Salitam Temitam Macam. 

Sa ganitong pangyayari ay nagpatuloy sa pag-uusap ang 
tatlo. Pinagkaisahan nila na palitawin ang lupa, subali't ng 
lumitaw ang lupa ay gayon na lamang ang kanilang pagtataka 
at panggigilalas sa kanilang nakita. Ito'y may pitong bakas na 
hindi nila maubos malirip kung bakit nagkaroon ng gayon ay 
hindi pa sila lumilikha ng tao. Inisip nila na hanapin upang 
makilala kung sino-sino ang mga may bakas niyaon. Sa kanilang 
paglalakad ay natagpuan nila ang nasabing pito, subali't ng 
tanungin nila upang makilala ay ayaw magsabi ng kanilang 
pangalan. Ang sagot pa sa fatlo ay wala silang paki-alam sa 
kanila sapagka't sila'y hindi nila nasasakupan. Idinugtong pa 
na noong hindi pa yari ang santinakpan ay gumawa na sila ng 
sariling tahanan, sa litid ng mundo sila tumatahan. Sa sagot 
na ito'y iniwan ng tatlo ang pito upang magpatuloy sa kanilang 
paglikha at paggawa. 


Pagbibigay ng Sinag sa Araw 


Pinagkayarian ng tatlo na gawin ang liwanag na tatanglaw 
sa sangsinukob. Sinimulan nila ang paggawa sa araw. Nang 
mayari na nila ang araw ay hindi nila mabigyan ng lubos na 
liwanag, ningning, at init, Walang ano-ano ay nakarinig sila 
ng isang tinig na nagsasabi na ang tanging makapagbibigay 
ng kailangan nila sa araw ay ang matandang babae na tuma- 
tahan sa litid ng lupa. Inutusan ng Dios Ama ang Dios Anak 
sa sinasabing matandang babae upang hingin ang kanilang 
kailangan. Nang lumalakad na ang Diyos Anak ay biglang 
nagdilim ang dinaraanan at hindi maalaman ang patutunguhan 
kaya't siya'y napatigil. Sa pagka-tigil niya ay may tinig siyang 
narinig na nagsabi sa kaniya ng ganito, “Ang iyong sabihin 
upang magliwanag at ng makita mo ang iyong daraanan ay 
ganito, ‘Lihis, taguitac, sagranatac paparonatac?” .  - 

Nang ito'y bigkasin ay biglang nagliwanag ang HANGAN 
daraanan kaya't siya'y nagpatuloy. Nang siya'y dumating sa 
litid ng lupa na tinatahanan ng nasabing matandang babae ay 
tumawag siya nguni't walang sumagot bagama't nararamdaman 
niya na may mga tao sa loob. Nang siya'y ayaw buksan at ang 
matandang babae ay hindi maka-usap ay nagbalik siya sa Dios 
Amang nag-utos upang ipagbigay-alam ang nangyari. Nang 
matanto ng Dios Ama ang nangyari ay pinabalik ang Dios 
Anak at ang bilin niya pagdating sa pinto ng tahanang kueba 
ng matanda ay ganito ang sabihin, “Credo de la Sanctisima 

Trinidad Virgen Muy Poderoso Sumitan Rey de los Reyes 
Tartat, atbp. 

Noong dumating ang Dios Anak sa pinto ng nasabing kueba 
ay tumawag siya sa matandang babae at ng siya'y ayaw buksan 
ay sinambit ang mga salitang sinabi sa kanya ng Dios Ama. 
Matapos niyang banggitin ang mga nasabing pangungusap, ang 
pinto ng kueba ay biglang nabuksan at lumabas ang matandang 
babae. Sinabi ng Dios Anak ang kanyang sadya at ipinagkaloob 
naman ng matandang babae mula sa kanyang sukbitan ang 
isang bubog na nagniningning, Tuloy ibinilin na ikuskos ang 
nasabing bubog sa mukha ng araw upang magningning, mag- 
liwanag, at magka-init. At gayon nga ang ginawa ng Dios 
Anak, ikinuskos sa mukha ng araw, at ang araw ay uminit, 
nagningning at nagliwanag. | 


Susi ng Pinto 


Nasa ganitong kalagayan ang Tatlong Persona ng sila'y 
makarinig ng isang tinig na hindi nila mapagsiya. Ulilang liwa- 
nag ang kanilang nakita. Tinanong nila kung sino siya at ang 
sagot sa kanila'y siya'y isang mata at biglang lumagpak sa 
kanilang harapan ang isang matang may pakpak at kanilang 
hinabol hanggang sa gitna ng dagat. Ang matang tumalsik ay 
biglang nabasag at naging tatlong piraso na naging tatlong 
isda at sa katawan ng bawa't isa ay nakasulat ang salita na 
Aram, Acdam, Acsadam. Nang sundan ng Tatlong Persona ang 
tatlong isda ay biglang lumubog at nawala sa pusod ng karaga- 
tan. Hindi hiniwalayan ng Tatlong Persona ang tatlong isda 
hanggang sila'y sumapit sa kaibuturan ng isang malaking bato 
na may pangalang Ara at sa libis ng nasabing bato ay may 
isang matandang naglalakad. | 

Sa gayon ang Dios Ama ay nangusap ng “Sanctus Deus:” 
Ang Dios Anak ay sumagot ng “Sanctus Fortis,” at ang Espi- 
ritu Santo'y nagsulit ng “Sanctus Immortalis.” Sa kanila'y may 
sumagot na boses na wika'y “Misirere nobis.” Ang tatlo'y lu- 
mingon kapagdaka sa boses na nagbadya. “Aba, anong kataka- 
taka, tayo pala'y may kasama. Halina't ating hanapin at ng 
ating masumpungan.” Subali't ng matagpuan ang matandang 
sinusundan sa bato'y nasok pagkuan. Yaong batong pinasukan 
walang pintong dinaanan. Ang bato'y saan man tingnan, buo 
at parang hininang. Nang ang langit ay masarhan sa nunong 
pinasukan, sa Tatlong Personang mahal walang makabukas 
sinoman. 

Sinabi sa kanila ng matanda na salitain ang, “Limbor Ca- 
licatab Sancto Titab Et Livis Sarac,” para ang pinto ng bato 
ay bumukas. 


| Tradisyong Pangrelihiyon 


Ang paglalang at paglikha na ating natunghayan ay hinabi 
mula sa tatlong tradisyong pangrelihiyon sa Pilipinas: (1) ang 
tradisyong anitismo, (2) ang tradisyong Katoliko Romano, at 
(3) Protestantismong Americano. 

Ang tradisyong anitismo ay batay sa paniniwala na ang 
mundo ay punong-puno ng mga egpiritu. Ang mga espiritung ito 
ay may taglay na galing, alam, o anting-anting ukol sa iba't 
ibang bagay. Ito ay ipinagkakaloob sa mga napipiling tao. Ang 
mga bundok, kueba, sapa, ilog, talon, halaman, hayop, pati na 
ang tao ay may kani-kanyang potensiya. Ang potensiya ay: 
makakamit sa pagkakaroon ng malinis na puso, budhi, at diwa 
at sa masusing pagtupad ng ritwal gaya halimbawa ng taimtim 
na pagdadasal, 

Ang tradisyong Katoliko Romano ay kan Gar sa 
kahiwagaan ng Misa. Ang Misa ay isang pagpapahayag ng mga 
sacrificio ni Jesucristo. Ang mga santo at santa ay mga taong 
matiyagang tumupad sa kalooban ng Dios kaya sila ay karapat- 
dapat na sambahin. 

Ang tradisyong Protestantismong Americano ay nananalig 
sa Biblia na tanging batayan ng kanilang pananampalataya. 
Ang kaligtasan ay nakamtan na sa pamamagitan ni Jesus na 
nabayubay sa Krus dahilan sa kasalanan ng mga tao. Ang pag- 
gawa ng mabuti ay bilang ganti at pagtanao ng utang na loob. 
- Ang relihiyon ng mga Filipino ay nanggaling sa iba't ibang 
tradisyon. Gayon din naman ang potensiya, bisa, at anting- 
anting ay nagiging makabuluhan ayon sa pangrelihiyong pa- 
nanaw ng mga Filipino. Sa pananaw ng Kristiano (Katoliko 
o Protestante) ang potensiya, bisa, at anting-anting ay itinu- 
turing na maling paniniwala o superstisyon. 


Pag-aalaga ng Anting-Anting 


Mayroon nang paniniwala sa anting-anting bago pa duma- 
ting ang mga Kastila sa Pilipinas. Ang paniniwala ay pinag- 
. yaman lamang ng pananampalataya sa Infinito Dios, mga santo 
at santa at iba't ibang uri ng espiritu. Ang mga mirakulo na 
isinagawa ni Jesus sa pamamagitan ng salita tulad ng pag- 
bangon ng patay, paglakad sa tubig, pagpaparami ng tinapay 
at isda pati na alak, pagpapagaling at marami pang iba ay 

kinakitaan ng kababalaghan. Ang relihiyon ay kababalaghan. 
Ninais ng mga Filipino na ito'y tuklasin at isinama sa dating 
paniniwala. Noong una ang ginagamit na wika sa ritwal ng 
mga pare ay Latin kaya't ito'y inakalang mabisa. Karamihan 
sa mga oracion ay nasa wikang Latin tulad ng ating natung- 
hayan sa pag-uusap ng Tatlong Persona at Infinito Dios. 

Ang anting-anting ay pinakakain ng dasal. Hindi ito kung 
kani-kanino ipinagkakaloob. Ang naghahawak ng anting-anting 
ay sumumpa na hindi niya ito gagamitin sa masamang paraan. 
Oras na gamitin ito sa masamang paraan ay naglalaho na 
parang bula o lumilipad na tulad ng tatlong Virtudes na pina- 
kawalan ni Bulaklak mula sa kaban ng tipan ng Infinito Dios. 

= Maraming pinag-kukunan ng anting-anting. Isa na rito 
ang mga salitang ginamit ni Kristo. Ang okasyon ng paggamit 
ay masusing pinag-aaralan, tinatantiya, tulad ng kaparaanan 
ng eksperimento sa laboratoryo. Ang mga paraan ay sunod- 
sunod na iniaayos at sinusukat. Ang pagkakamali sa pagkaka- 
ayos at pagsukat ay siyang nagiging dahilan kung bakit nag- 
mimintis o nawawalan ng bisa ang anting-anting gaya ng kara- 
nasan ng Lapiang Malaya sa Pasay. 

Maraming mga sakrificio, panata, misyon, pag-aanito at 
pagdarasal na isinasagawa sa pag-aalaga at pagsubok ng anting- 
anting. Tuwing mahal na araw, may mga taong nagpapas-an 
ng Krus. Ito'y isang pakikiramay sa paghihirap ni Kristo. 
Hindi nila isinasagawa ang sacrificio upang patawarin sa ka- 
nilang kasalanan. Ang kanilang mithiin ay pangalagaan ang 
kanilang anting-anting sa buhay. Katulad din naman, ang pag- 
hahampas (flagelantes) ay hindi upang palayasin ang mga ma- 
sasamang espiritu sa loob ng katawan. Ito'y ginagawa upang 
linisin ang kanilang katawan para maging karapat-dapat na 
templo ng anting-anting. Ang pagsimba ng Filipino ay waring 
katulad ng pagganap ng ritwal sa loob ng kueba upang pag- 
yamanin ang ina-alagaang potensiya. 

Sa aking palagay, ang relihiyon ng nakararaming Filipino 
ay naka-ugnay sa potensiya, bisa, at anting-anting na nagbu- 
bunga ng kababalaghan. Makababalaghan ang mga tinipong 
salaysay ni Melencio T. Sabino na aking inilahad dito. 


